બીજું લક્ષણ - ખોટા મંત્ર, તંત્ર ચમત્કાર અને પરચાઓનો જેની વાણી અને વર્તન નિષેધ કરે, એ સદ્‌ગુરુનું લક્ષણ છે. તુલસી રામાનુજ બધાં આમાં આવે. મારા શબ્દો સાંભળજો. ખોટાં મંત્ર અને તંત્ર, તંત્રનું આપણા અધ્યાત્મ જગતમાં એક સ્થાન છે, તેથી તંત્રની ટીકા નહીં કરું. તંત્રની એક જગ્યા છે. પણ ખોટો જે તંત્ર ચાલે છે, ખોટું જે તાંત્રિકપણું ચાલે છે, મનઘડંત મંત્રો જે લોકોએ ઊભા કર્યા છે, ખોટાં ચમત્કારો ને પરચાઓ દ્વારા માણસને આંધળા નથી કર્યા, આંખ જ કાઢી લીધી છે, એ સદ્‌ગુરુ નહીં, ગુરુ જ નહીં, પ્રાથમિક શાળાનો શિક્ષક પણ થવાને લાયક નથી.